Broj: 711-I-417-M-38/22-02-21

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Morene Mičetić Fabić, direktorice trgovačkog društva PODUZETNIČKI INKUBATOR d.o.o., za davanjem mišljenja Povjerenstva**,na 156. sjednici, održanoj dana 27. siječnja 2022., daje sljedeće:

**MIŠLJENJE**

1. **Ukoliko obveznica Morena Mičetić Fabić, direktorica trgovačkog društva PODUZETNIČKI INKUBATOR d.o.o., navedenu dužnost ne obnaša profesionalno, može istovremeno stalno i redovito obavljati poslove pročelnice Upravnog odjela za gospodarstvo i EU fondove u Gradu Poreču-Parenzo.**
2. **Ukoliko obveznica dužnost direktorice trgovačkog društva PODUZETNIČKI INKUBATOR d.o.o. obnaša profesionalno, može privremeno i povremeno obavljati poslove pročelnice Upravnog odjela za gospodarstvo i EU fondove, a stalno i redovito samo ako Povjerenstvo utvrdi da obavljanje tih drugih poslova ne utječe na zakonito obnašanje javne dužnosti.**
3. **Povjerenstvo ukazuje obveznici da je dužna prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke II. ove izreke.**

Obrazloženje

Zahtjev za mišljenjem Povjerenstva je podnijela Morena Mičetić Fabić, direktorica trgovačkog društva PODUZETNIČKI INKUBATOR d.o.o. u vlasništvu Grada Poreča. U Povjerenstvu zahtjev je zaprimljen 24. siječnja 2022. pod poslovnim brojem 711-U-1021-M-38/22-01-5, povodom kojeg se vodi predmet broj M-38/22.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a, stoga je Morena Mičetić Fabić, povodom obnašanja dužnosti direktorice trgovačkog društva PODUZETNIČKI INKUBATOR d.o.o. dužna pridržavati se odredbi navedenog Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznica navodi da je zaposlenica Grada Poreča-Parenzo na radnom mjestupročelnice Upravnog odjela za gospodarstvo i EU fondove te da je ujedno i direktorica trgovačkog društva PODUZETNIČKI INKUBATOR d.o.o. u stopostotnom vlasništvu Grada Poreča.

Obveznica traži mišljenje Povjerenstva u pogledu istovremenog obavljanja poslova pročelnice Upravnog odjela za gospodarstvo i EU fondove i dužnosti direktorice trgovačkog društva PODUZETNIČKI INKUBATOR d.o.o., obzirom na odredbe novog ZSSI-a.

Člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

U odnosu na prirodu poslova pročelnice Upravnog odjela za gospodarstvo i EU fondove u Gradu Poreču-Parenzo, isti predstavljaju službeničke poslove u upravnom tijelu jedinice lokalne samouprave za koje je potrebno posjedovanje specifičnog stručnog znanja ekonomske struke, slijedom čega se ne bi radilo o drugoj javnoj dužnosti koju bi obveznica mogla istovremeno obavljati s obnašanjem dužnosti direktorice trgovačkog društva PODUZETNIČKI INKUBATOR d.o.o. ako je to zakonom izričito propisano, sukladno odredbi članka 17. stavka 1. ZSSI-a, već o drugim poslova koji se obavljaju u smislu stalnog i redovitog zanimanja koje obveznici mogu obavljati ako pribave prethodno odobrenje iz članka 17. stavka 2. ZSSI-a.

Slijedom navedenog, ukoliko obveznica dužnost direktorice trgovačkog društva PODUZETNIČKI INKUBATOR d.o.o. obnaša profesionalno, može obavljati poslove pročelnice Upravnog odjela za gospodarstvo i EU fondove, ali na način da ih obavlja privremeno i povremeno uz stjecanje naknade, a stalno i redovito samo ako Povjerenstvo utvrdi da obavljanje tih drugih poslova ne utječe na zakonito obnašanje javne dužnosti.

Međutim ukoliko dužnost direktorice trgovačkog društva PODUZETNIČKI INKUBATOR d.o.o. ne obnaša profesionalno, obveznica može za obavljanje dužnosti direktorice primati naknadu te istovremeno bez ikakvog ograničenja obavljati poslove pročelnice Upravnog odjela za gospodarstvo i EU fondove u Gradu Poreču-Parenzo te za to ostvarivati plaću i sve druge naknade s navedene osnove.

Upućuje se obveznicu da je temeljem članka 17. stavka 4. naknade koje primi dužna prijaviti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznici, putem dostavljene mail adrese
2. Objava na internetskoj stranici Povjerenstva
3. Pismohrana